རྡོ་དཀར་དགོན་མཆོད་རྟེན་ཤར་དགའ་ལྡན་བཀྲ་ཤིས་རབ་རྒྱས་གླིང་ནི།ད་ལྟའི་གཙོས་གྲོང་ཁྱེར་སྣ་བུག་ཤང་གི་ཁོངས་སུ་ཆགས།འབྲས་སྤུངས་འབུལ་སྡུད་པ་བོད་པ་ཆོས་རྗེས་བཏབ།ནམ་བཏབ་ཀྱི་ལོ་ཚིགས་མི་གསལ།རྡོ་དཀར་ཞེས་བྱ་བའི་སའི་ཆར་ཆགས་པས་དགོན་གནས་ཀྱི་ཆ་ནས་ཡོངས་གྲགས་ལ་རྡོ་དཀར་དགོན་ཟེར།དགོན་འདི་ཐོག་མར་བཏབ་པ་ནས་བོག་ཚ་བླ་རྒན་བྱ་བས་ཚེ་དང་སྙོམས་པར་བསྐྱངས།སྒོ་རྫོང་དཔོན་རྒྱུད་རབ་འབྱམས་པ་བསྟན་སྐྱོང་གིས་རྡོ་དཀར་སྲིབ་རྒྱུད་ཀྱི་རུ་སྡེ་དྲུག་གི་ས་ཞིང་མི་སེར་དང་བཅས་པ་སྒོ་མང་གྲྭ་ཚང་གི་མཆོད་ཐེབས་སུ་ཕུལ།དེ་ལ་གནོད་འགལ་མི་བྱེད་པའི་བཀའ་ཤོག་པཎ་ཆེན་བློ་བཟང་ཡེ་ཤེས་ཀྱིས་ལྕགས་ཁྱི་ལོར་གནང་།དུས་དེ་ནས་བཟུང་རེ་ཞིག་བར་སྒོ་མང་གཞུང་ནས་ཁ་འཛིན་མཛད་དེ་རྡོ་དཀར་སྒར་གྲོང་གི་བླ་དཔོན་རྣམས་རིམ་པར་བསྐོས།སྒར་གྲོང་གཉིས་ཀྱིས་སྒོ་མང་གྲྭ་ཚང་ལ་ལོ་རེ་བཞིན་གནམ་ལོ་གསར་ཚེས་ཀྱི་འཚམས་ཞུ་བ་གཏོང་།རྡོ་དཀར་གྱི་སྒོ་མང་སྡེ་ཁྲོད་དུ་སྒོ་མང་བླ་མ་སོགས་སྐུ་ཚབ་རིམ་བསྐོས་ཀྱིས་བཟུང་བའི་གཞིས་ཆགས།གཞིས་ཀ་འདིའི་མགོན་ཁང་དུ་སྒོ་མང་གྲྭ་ཚང་གིས་གནང་བའི་རྟེན།སྔོན་སྒོ་མང་མཁན་པོ་ཞིག་ལ་ཨ་ཙ་ར་རྫུ་འཕྲུལ་དང་ལྡན་པ་ཞིག་གིས་ཕུལ་ཞིང་མཁན་པོ་དེའི་མཚན་ལམ་དུ་ང་མདོ་སྨད་ལ་འགྲོ་བ་ཡིན་ཞེས་གསུངས་པའི་མགོན་པོ་ཕྱག་དྲུག་པའི་རྡོ་སྐུ་རང་བྱོན་བྱིན་རླབས་ཀྱི་གཏེར་དུ་རྫོགས་པ།རྒྱ་མཁར་དང་ཐུག་དུས་སྙན་དར་འགུལ་བ་དང་རྔ་རང་གྲགས་བྱེད་པའི་ལྟས་བསྟན་པ།རྟེན་གཏོར་ལ་གཏོར་སྤུ་མ་སྐྱེས་ན་ལོ་ཏོག་མི་ལེགས་པ་སོགས་རྟགས་མཚན་མངོན་སུམ་པ་སྟོན་པ་ཞིག་བཞུགས།ཕྱིས་སུ་འཇམ་དབྱངས་བཞད་པ་སྐུ་ཕྲེང་གཉིས་པ་འཇིགས་མེད་དབང་བོ་མཆོག་དབུས་སུ་ཕེབས་སྐབས་སྒོ་མང་གྲྭ་ཚང་གི་ཐུགས་བཞེད་ལྟར་ས་ཞིང་མི་སེར་གྱི་དོད་གཞུང་ཞུས་བྱས་ནས་སྦྱོར་འཇགས་དང་།དངུལ་རྡོ་ཚད་ཉི་ཤུལ་ཕུལ།དེ་ནས་བཟུང་འདི་ཀའི་དགོན་ཆོས་གཞིས་དང་བཅས་པ་བླ་བྲང་ལ་འཇགས།བླ་བྲང་གིས་དབུ་མཛད་རྒྱ་རམས་པ།མ་ཁ་ངག་དབང་བསྟན་འཛིན།ཐང་དཀར་ཆོས་གྲགས།མ་ཁ་མཆོག་ལྡན་སོགས་རིམ་པར་བསྐོས་ཏེ་བླ་གཉེར་སྦྲགས་མ་བྱས།ཕྱིས་སུ་རྡོ་དཀར་ཉིན་རྒྱུད་ཀྱི་རུ་སྡེ་དྲུག་ཀྱང་རང་སའི་ལོ་ངོ་བཅོ་བརྒྱད་ལྷག་རིང་གི་འཁྲུག་ལོང་བརྒྱུད་དེ་བླ་བྲང་ལྷ་སྡེ་ཡི་གྲས་སུ་ཞུགས།བྲག་སྒོམ་པ་གོང་མ་བློ་བཟང་ཤེས་རབ་ཀྱི་དབོན་པོ་བློ་བཟང་མཐུ་སྟོབས་སོགས་སེར་སྐྱ་མང་གིས་ཀུན་མཁྱེན་སྐུ་ཕྲེང་གསུམ་པར་ཞུས་ཏེ་ཀུན་རིག་སྐྱོར་རྟ་གསར་སློབ་ལ་དབྱངས་དཔོན་བླངས།འགྲིག་ལམ་ལ་དག་ཐེར་དང་བཅའ་ཡིག་བཞགཁྲི་བ་ཟུར་བསྐོས་ཀྱི་སྲོལ་ཕྱེས་ཏེ་ཐར་མི་ཆིའི་ཡང་སྤྲུལ་ཁྲིར་བསྐོ་བཞག་གནང་བ་ནས་བཟུང་བླ་རབས་ཟམ་མ་ཆད་པས་བསྐྱངས།འཇམ་དཔལ་མཚན་བརྗོད་ཚོགས་འདོན་དུ་བཙུགས།རྡུལ་མཚོན་ལ་བརྟེན་པའི་དུས་འཁོར།གསང་འདུས།འཇིགས་བྱེད།ཀུན་རིག་རྣམས་ཀྱི་སྒྲུབ་མཆོད་གཏོང་ཞིང་།གཞི་གསུམ་གྱི་ཕྱག་ལེན་སོགས་དངོས་གཙང་གནང་།སྤྱིར་དགོན་སྡེ་འདི་ནི་དགེ་ལུགས་པའི་རྒྱུད་གྲྭ་ཞིག་ཡིན་ཞིང་འདིར་བཙུགས་པའི་ཆོ་ག་ཆོས་སྤྱོད།ཐིག་རྡུལ་མཚོན།རིག་གནས་སློབ་གཉེར།མཚམས་བསྙེན་པ།དབྱར་དགག་གསོ་གསུམ།གཏོར་སྒྲུབ་གཏོར་ཟློག་སོགས་ཀྱིས་མཚོན་པའི་ཆོས་ཐོག་དང་བཤད་སྒྲུབ་ཆོས་སྤྱོད་ཀྱི་ཕྱག་སྲོལ་ཤིན་ཏུ་རྒྱས་ནའང་འདིར་གཙོ་ཆེའི་སྐོར་བཀོད་པ་ནི།